b'\n_START_ARTICLE_\nMan binder os p\xc3\xa5 mund og h\xc3\xa5nd\n_START_SECTION_\nSangteksten\n_START_PARAGRAPH_\nDyveke blev til i perioden umiddelbart inden den tyske bes\xc3\xa6ttelse af Danmark; faktisk var pr\xc3\xb8verne til forestillingen begyndt dagen forinden, 8. april 1940. Poul Henningsen havde skrevet en tekst med titlen "Det g\xc3\xa6lder k\xc3\xa6rlighed og krig" med en anti-nazistisk tekst._NEWLINE_Da Danmark var blevet besat, blev der straks indf\xc3\xb8rt censur, og teksterne til revyen m\xc3\xa5tte indleveres til godkendelse. Det gik s\xc3\xa5 h\xc3\xa5rdt ud over "Det g\xc3\xa6lder k\xc3\xa6rlighed og krig", at PH var n\xc3\xb8dt til at skrive en helt ny tekst. Det blev "Man binder os p\xc3\xa5 mund og h\xc3\xa5nd", som var anderledes subtil. F\xc3\xb8rste vers handlede nu om erotik, andet om \xc3\xa6gteskab, mens tredje vers handlede om f\xc3\xa6drelandsk\xc3\xa6rlighed p\xc3\xa5 en m\xc3\xa5de, den tyske censur ikke rigtig kunne indvende noget imod, og teksten blev nu godkendt. Publikum forstod dog godt det dybere lag i teksten, og PH har selv fortalt, at der var and\xc3\xa6gtig tavshed, ikke mindst mens Liva Weel sang dette vers._NEWLINE_Henningsen d\xc3\xa6mpede efterf\xc3\xb8lgende sin tone lidt mod nazismen, men bes\xc3\xa6ttelsesmagten holdt godt \xc3\xb8je med hans skriverier, og i 1943 valgte han at flygte til Sverige, hvor han opholdt sig resten af krigen.\n_START_SECTION_\nMelodi\n_START_PARAGRAPH_\nKai Normann Andersens melodi er en tango, hvilket m\xc3\xa5ske er en smule us\xc3\xa6dvanligt til en revy. Samtidig har journalisten og forfatteren Hans Skaarup beskrevet melodien som "vemodig og opl\xc3\xb8ftende som en uofficiel nationalmelodi." Melodien til "Man binder os p\xc3\xa5 mund og h\xc3\xa5nd" er en af de 12 Andersen-sange, der kom med i kulturkanonen.\n_START_SECTION_\nEfterm\xc3\xa6le og andre versioner\n_START_PARAGRAPH_\n"Man binder os p\xc3\xa5 mund og h\xc3\xa5nd" blev i 1989 optaget i H\xc3\xb8jskolesangbogen, og i 2004 fik gruppen Outlandish et hit med en moderne fortolkning af sangen i en teksttro udgave med en nyskrevet melodi._NEWLINE_Sangen er endvidere indspillet af Stine Stengade i 2007 p\xc3\xa5 albummet Flere Filmhits.'